**Decizia etapei de încadrare**

Nr. ............ din .................

Ca urmare a solicitării de emitere a acordului de mediu adresate de SN NUCLEARELECTRICA SA, cu sediul în București, sector 1, str. Polonă nr. 65, înregistrată la Ministerul Mediului, Apelor și Pădurilor cu nr. R/15817/07.10.2020, a Deciziei etapei de evaluare inițială nr. DEICP/15817/19.10.2020 emisă de MMAP, a transmiterii memoriului de prezentare înregistrat la MMAP cu nr. R/264383/14.12.2021,

în baza Legii nr. 292/2018 privind evaluarea impactului anumitor proiecte publice şi private asupra mediului şi a Ordonanţei de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare,

**Ministerul Mediului, Apelor și Pădurilor decide**, ca urmare a consultărilor desfăşurate în cadrul şedinţei Comisiei de analiză tehnică din data de 28.01.2022, că proiectul *”Retehnologizarea Unității 1 a CNE Cernavodă și extinderea Depozitului Intermediar de Combustibil Ars cu module de tip MACSTOR 400”*, propus a fi amplasat în județul Constanța, oraș Cernavodă, str. Medgidiei nr. 2, **se supune evaluării impactului asupra mediului, nu se supune evaluării adecvate şi se nu se supune evaluării impactului asupra corpurilor de apă.**

**Justificarea prezentei decizii:**

I. Motivele pe baza cărora s-a stabilit necesitatea efectuării evaluării impactului asupra mediului sunt următoarele:

- Proiectul se încadrează în prevederile Legii nr. 292/2018 *privind evaluarea impactului anumitor proiecte publice şi private asupra mediului*, Anexa nr. 1 pct. 24 coroborat cu pct. 2b) și Anexa nr. 2 pct. 3g) și pct. 13a), și se supune evaluării impactului asupra mediului în conformitate cu prevederile art. 9 alin. (1) din Legea nr. 292/2018.

- Prin Decizia etapei de evaluare inițială nr. DEICP/15817/19.10.2020 MMAP a stabilit că este necesară declanșarea procedurii de evaluare a impactului asupra mediului pentru proiect. În conformitate cu prevederile art. 9 alin. (5) din Legea nr. 292/2018, pentru a decide asupra necesității elaborării studiului de evaluare adecvată și a studiului de evaluare a impactului asupra corpurilor de apă este necesară parcurgerea etapei de încadrare.

*Scurtă descriere a proiectului:*

Proiectul se va realiza în scopul operării sigure a Unității 1 a CNE Cernavodă pentru încă un ciclu de viață și asigurării spațiului de depozitare intermediară, pe termen mediu, a combustibilului ars rezultat din operarea Unităților 1 și 2.

Proiectul va avea două subproiecte principale:

Subproiectul 1 - Retehnologizarea Unității 1 CNE Cernavodă (înlocuirea componentelor ansamblului reactor și reabilitare/modernizare sisteme din partea nucleară și din partea clasică a unității)

Subproiectul 2 - Extinderea depozitului de combustibil ars DICA cu module de tip MACSTOR 400

*Principalele activități pentru implementarea subproiectului 1:*

- Oprirea unității și descărcarea fascicolelor de combustibil nuclear din reactor în bazinul de stocare combustibil ars din U1;

- Pregatirea sistemelor la care urmează să se efectueze lucrări - drenare, uscare, decontaminare;

- Condiționarea sau, dupa caz, conservarea sistemelor pe perioada opririi, atât în partea nucleară cat și în partea clasică;

- Demontare fideri de intrare și de ieșire, demontare canale de combustibil, tratarea acestora în vederea depozitării intermediare ca deșeuri radioactive;

- Implementarea lucrărilor de modernizare/reabilitare pentru sistemele, structurile, componentele, echipamentele (SSCE) centralei în vederea asigurării funcționării acesteia în condiții de securitate nucleară și eficiență economică, respectând cerințele de mediu.

După finalizarea tuturor activităților de retehnologizare se vor iniția activitățile necesare în vederea repunerii în funcțiune a Unității 1:

- umplerea sistemelor cu apă grea și efectuarea testelor tehnologice;

- încarcarea combustibilului și efectuarea testelor de punere în funcțiune;

- recepția lucrărilor și dezafectarea sau conservarea facilităților temporare folosite la retehnologizare;

- intrarea în operare comercială a Unității 1.

*Principalele activități pentru implementarea subproiectului 2:*

- extinderea amplasamentului DICA de la o suprafață de circa 24.000 m2 la aprox. 40.000 m2 (pregătirea terenului);

- majorarea numărului de module tip MACSTOR de la 27 de module la 37 module: 17 module MACSTOR 200 și 20 module MACSTOR 400;

- construcția de module MACSTOR 400 având o capacitate dublă de stocare față de modulele MACSTOR 200.

Modulele tip MACSTOR 400 se vor realiza etapizat, modul cu modul, eșalonat, astfel încât să se asigure necesarul de spațiu de depozitare intermediară pentru combustibilul ars provenit de la unitățile nuclearoelectrice aflate în exploatare.

II. Motivele pe baza cărora s-a stabilit că nu este necesară elaborarea studiului de evaluare adecvată sunt următoarele:

a) proiectul propus nu presupune ocuparea unui nou amplasament, ci doar o retehnologizare și o extindere a imobilelor existente în interiorul amplasamentului CNE Cernavodă; proiectul nu se va implementa în nicio arie naturală protejată de interes comunitar;

b) în urma analizării informațiilor din memoriul de prezentare, a analizei caracteristicilor proiectului, a localizării (cel mai apropiat sit Natura 2000 este la cca. 1,8 km) și caracteristicilor impactului potențial, după consultarea membrilor CAT în ședința din data de 28.01.2022, s-a stabilit că realizarea acestui proiect nu are un impact potențial negativ semnificativ asupra integrității ariilor naturale protejate de interes comunitar aflate în vecinătatea CNE Cernavodă;

c) pentru realizarea proiectului nu se utilizează resurse din cadrul ariilor naturale protejate aflate în vecinătatea CNE Cernavodă;

d) proiectul nu include acţiuni de construcţie, funcţionare şi dezafectare care pot să ducă la modificări fizice în ariile naturale protejate de interes comunitar (topografie, utilizarea terenului, modificări ale cursurilor de râuri etc.) aflate în vecinătatea CNE Cernavodă;

e) proiectul nu va avea influenţă directă asupra ariilor naturale protejate de interes comunitar, prin emisii în aer, zgomot, vibraţii, radiații produse în timpul fazei de construcţie sau funcționare in regim normal;

f) proiectul nu va afecta diversitatea biologică din ariile naturale protejate de interes comunitar menţionate anterior;

g) proiectul nu va afecta direct sau indirect zonele de hrănire, reproducere, cuibărire;

h) proiectul propus nu poate provoca pe perioada de execuţie şi funcţionare o deteriorare semnificativă sau o pierdere totală a unor habitate naturale de interes comunitar.

Studiile de impact dezvoltate începând cu anul 1994 (anterior punerii în funcțiune a Unității 1 de la CNE Cernavoda), cele care au stat la baza acordurilor de mediu pentru diverse proiecte pe amplasamentul CNE Cernavodă, bilanțurile de mediu realizate pentru autorizarea unităților nuclearoelectrice în exploatare precum și concluziile Studiului de evaluare adecvată realizat pentru Unitățile 3 și 4 coroborat cu concluziile studiului de impact al funcționării CNE Cernavodă asupra biotei și a studiului de monitorizare a biotei indică faptul că activitățile desfășurate pe platforma CNE Cernavodă nu impactează starea de conservare a siturilor de interes național și comunitar din arealul pe care se efectuează monitorizarea radiologică a activității unităților nuclearolectrice.

III. Motivele pe baza cărora s-a stabilit neefectuarea evaluării impactului asupra corpurilor de apă în conformitate cu decizia justificată nr. 22588/ET/08.10.2021 emisă de Administrația Națională Apele Române sunt următoarele:

- Având în vedere natura lucrărilor propuse, de retehnologizare și extindere, precum și faptul că atât Unitatea 1 cât și DICA sunt autorizate din punct de vedere al apelor cu condiții specifice privind managementul apelor, proiectul nu conduce la modificări în planul elementelor de calitate ale corpurilor de apă de suprafață și subterană. Astfel, proiectul nu conduce la deteriorarea stării corpurilor de apă din zona de desfășurare a lucrărilor.

*Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.*

*Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.*

*Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.*

*Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.*

*Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.*

*Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.*

*Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului şi ale Legii nr. 554/2004, cu modificările şi completările ulterioare.*

SECRETAR DE STAT